Марко Ганчев
Точно време на плажа

chitanka.info

На пясъка най-точно ще ви кажа

защо морето тъй ни мами с плажа:

над Времето постигаме победа —

щастливият часовника не гледа.

Строшил е невнимателен летовник

на Хронос пясъчния му часовник

и пясъкът под нашите пети,

секунди смесил с векове, хрусти.

И механичните, и те са спрели —

спиралите им са се попилели

по гърбове на охлюви и миди,

без лупа всеки може да ги види.

Всемирният часовник електронен

единствен цъка с ритъм монотонен,

където слънцето в две светли точки

примигва на размерени отсрочки:

едната в циферблата на небето,

и друга — в циферблата на морето.

И можем от брега да видим как

пред нас пулсира вечността без бряг…

1986

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.